† In nomine sanctæ et individuæ trinitatis, Karolus gratia Dei imperator augustus, Celsitudinis imperialis moris est fideles suos donis multiplicibus et honoribus ingentibus honorare atque sublimare. Proinde ergo, nos morem parentum, regum videlicet prædecessorum nostrorum sequentes, libuit celsitudini nostræ quendam dilectum nobis et illustrem virum Bernilonem de quibusdam rebus nostræ proprietatis honorare. Idcirco notum esse volumus cunctis fidelibus sanctæ Dei ecclesiæ et nostris, præsentibus scilicet atque futuris, quia concedimus ad proprium, jam fato fideli nostro Berniloni illustri viro, ad proprium, quasdam res nostræ proprietatis quæ sunt sitæ in pago Senonico, super fluvium Driva; et in villa Pradilis, hoc est mansum indominicatum et quicquid ad jamdictam villam Pradilis aspicit; et in alio loco qui dicitur Villaris super fluvium Tolonum, quicquid ibi de nostro indominicato est. Unde et jam præcellentiæ nostræ præceptum hoc fieri jussimus per quod memoratas res, cum omnium rerum summa integritate, id est cum domibus, cæterisque ædificiis, terris cultis et incultis, vineis, silvis, pratis, pascuis, aquis, aquarumve decursibus, mancipiis utriusque sexus desuper commanentibus et ad eosdem mansos juste pertinentibus, cum exitibus et regressibus et omnibus suis adjecentiis, memorato dilecto nobis Berniloni, sicut diximus, ad proprium concedimus; et de nostro jure in jus ac potestatem illius solemni donatione transferimus, eo videlicet modo ut quicquid exinde ab hodierna die et tempore pro sua utilitate et commoditate facere decreverit, libero in omnibus jure proprietario potiatur arbitrio. Et ut hæc nostræ largitionis atque concessionis auctoritas inviolabilis perseveret, manu nostra eam subter firmavimus, et anuli nostri impressione adsignare jussimus. Signum KAROLI serenissimi (Place du monogramme) imperatoris augusti. AMALBERTUS notarius, ad vicem Liuthvardi archicancellarii, recognovi et subscripsi. (Place du sceau détruit.) Data V kalendas novembris anno incarnationis Domini DCCCLXXXVI, indictione IV, anno imperii piissimi imperatoris Karoli, in Italia VI, in Francia V, in Gallia II. Acta Parisius, in Dei nomine feliciter, amen.